Drie sterf in reusebrand in KZNDrie mense is dood nadat ŉ reusebrand Sondagoggend in Jacobs, Durban uitgebreek het. (Foto: ALS Paramedics) Drie mense is dood nadat ŉ reusebrand Sondagoggend in Jacobs, suid van Durban, uitgebreek het. Die gebied wat in vlamme gehul was, is langs ŉ Transnet-brandstofpypleiding in Horseshoeweg geleë, waar verskeie sakegeboue en ŉ informele nedersetting gevestig is. Hoewel die omvang van die skade nog nie bepaal is nie, blyk dit dat talle geboue en vermoedelik ook huise deur die brand vernietig is. Luidens ŉ verklaring deur ALS-paramedici was die eThekwini-brandweerdienste by hul aankoms op die toneel reeds besig om die brand te bestry. Die nooddiens EMRS was ook daar om bystand te bied. “Die brand het omstreeks 03:00 ontstaan en massiewe rookwolke kon van ver af gesien word. Drie mense is dood nadat ŉ reusebrand Sondagoggend in Jacobs, Durban uitgebreek het. (Foto: ALS Paramedics) “Ontploffings kon glo tot so ver as Glenwood (sowat 8 km van die toneel) gehoor word,” het Garrith Jamieson, woordvoerder van ALS, gesê. Die brand is Sondagoggend in bedwang gebring en teen Sondagmiddag was die gebied steeds afgesper. Volgens inligting is meeste inwoners uit die gebied verwyder. Dit is nie in dié stadium duidelik hoeveel mense beseer is of hoe die brand ontstaan het nie. Volgens Jamieson was die plaaslike owerhede op die toneel en word die oorsaak van die brand tans ondersoek.